‘เคทีซี’ผ่าตัดใหญ่การทำงานล้างขาดทุน
&#8220;เคทีซี&#8221; ปรับโครงสร้างครั้งใหญ่หวังลดต้นทุน ฟื้นกำไร หลังถูกน้ำท่วมซัดจนขาดทุนยับ
19 ม.ค. 2555

“เคทีซี” ปรับโครงสร้างครั้งใหญ่หวังลดต้นทุน ฟื้นกำไร หลังถูกน้ำท่วมซัดจนขาดทุนยับ
นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย (เคทีซี) กล่าวว่า ในปีนี้บริษัทจะมีการปรับโครงสร้างการทำงานครั้งใหญ่เพื่อลดต้นทุนค่าใช้จ่ายต่อรายได้ (Cost to Income) ที่ปัจจุบันอยู่ในระดับ 46-48% ให้ลงมาอยู่ที่ระดับต่ำกว่า 40% หรือต่ำที่สุดในตลาดภายในปี 2556 หลังจากปีที่ผ่านมาบริษัทต้องประสบกับปัญหาอุทกภัยครั้งใหญ่จนทำให้เกิดภาวะขาดทุน
“ผลการดำเนินงาน 9 เดือนแรกในปีที่ผ่านมา เรายังมีกำไรอยู่ 151 ล้านบาท แต่น้ำท่วมส่งผลกับเรามาก ทำให้ต้องกันสำรองเพิ่มจนทำให้บริษัทกลับมาขาดทุน หากไม่มีการปรับโครงสร้างเพื่อลดต้นทุน ผลกำไรปีนี้คงจะออกมาเป็นตัวแดงอีก” นายระเฑียร กล่าว
ทั้งนี้ บริษัทจะมีการดึงระบบงานหลายๆ ด้าน ซึ่งที่ผ่านมาได้ว่าจ้างบริษัทภายนอกเข้ามาทำงานกลับเข้ามาดูแลและบริหารเอง เช่น ระบบไอที ระบบคอลเซ็นเตอร์ ทีมขายตรง และทีมขายผลิตภัณฑ์ผ่านทางโทรศัพท์ รวมถึงหน่วยงานติดตามหนี้ เพื่อให้สามารถควบคุมต้นทุนและประสิทธิภาพได้มากขึ้น หลังจากที่ผ่านมาบริษัทมีปัญหาความคล่องตัวในการจัดการ
“เราตั้งงบลงทุนปรับโครงสร้างครั้งนี้ไว้ 900 ล้านบาท คาดว่าจะเริ่มเห็นผลชัดเจนในไตรมาส 3 ปีนี้ แต่จะไม่มีการลดจำนวนพนักงาน” นายระเฑียร กล่าว
สำหรับแผนธุรกิจในปีนี้ บริษัทตั้งเป้าขยายฐานลูกค้าบัตรเครดิตเพิ่มขึ้นอีก 1 แสนใบ จาก 1.6 ล้านใบในปัจจุบัน โดยจะมีการเปิดตัวผลิตภัณฑ์ใหม่ทุกเดือน เพื่อกระตุ้นยอดใช้จ่ายเฉลี่ยต่อบัตรของลูกค้า จากปัจจุบันที่ 5,200 บาทต่อบัตรต่อเดือน เป็น 5,600-5,800 บาทต่อบัตรต่อเดือน โดยคาดว่าในปี 2556 จะกลับมามีกำไรสูงกว่า 650 ล้านบาท และก้าวขึ้นเป็นผู้นำตลาดบัตรเครดิตและสินเชื่อบุคคลได้อีกครั้งในปี 2557